Hemelkinders | vlindersag
Een van my ma se vriendinne het 'n dogter wat as baba breinskade opgetel het na 'n operasie. Sy is nou al meer as 30 jaar oud, maar met die verstand van 'n 2-jarige kind. Wat my altyd opgeval het , is hoe gemaklik die tannie was oor hierdie kind van haar, ten spyte van al die baie uitdagings. Sy het nooit gekla of moedeloos gelyk nie, nooit simpatie gesoek nie – sy gaan blymoedig haar gang en doen wat nodig is om haar kind gelukkig te hou en die klein dingetjies te geniet. Ek onthou dat dit vir my onverstaanbaar was dat mense met Down sindroom kindertjies, of kindertjies met verstandelike gestremdhede net normaal kan voortgaan terwyl hulle elke dag 'n berg uitdagings het en in hierdie kindjie se oë moet kyk wat nooit met enige vorm van intelligente herkenning sal terugkyk nie.
Maar, alhoewel ek nie in daardie situasie is nie, het ek dit tog in 'n ander lig begin sien.
Toe ons vriende onlangs hulle dogtertjie gedoop het, het sy dit so geniet dat sy sommer ewe prettig haar handjie in die water gesit het en haar mamma en pappa ook gedoop het. Skielik het ek in my geestesoog gesien hoe Jesus die kindertjies geniet het en hulle genooi het om op Sy skoot kom sit. Ek sien hoe Hy sy beskermende arms om hulle sit en sommer kwaai vir die mense gesê het dat hulle nie die kinders mag wegjaag nie, want dis juis dié wat soos hulle is wat die Koninkryk gaan beërwe.
Dit is wat my toe laat dink het oor hierdie spesiale hemelkindertjies wat aan sommige ouers toevertrou is. En soms wonder ek of die ouers van hierdie kindertjies al ooit daaraan gedink het dat hulle regte engele huisves wat reeds 'n kykie op die Konkinkryk het? Jesus se belofte is dat Hy elke liewe kind op Sy skoot sal hou en sal beskerm van die bose totdat daardie kind oud genoeg is om keuses uit te oefen oor hulle lewenspad. Dan eers, wanneer die kind besluit om God aan te neem as Sy saligmaker (of nie), sal daardie kind van Jesus se skoot afklim en sy eie paadjie stap.
Maar, hierdie altyd laggende, geheel onskuldige gesiggie-kindertjies sal nooit van Jesus se skoot hoef af te klim nie, want kinders soos hulle sal nooit besluite kan neem oor hulle lewe nie. Hulle het nie kennis van goed en kwaad nie, kan nie 'n keuse uitoefen tussen lig en duisternis nie. Die bose kan hulle nie aanraak nie, want hulle word hulle lewe lank geheel en volkome beskerm deur Jesus. Die aarde is vir hulle bloot 'n speelgrond, maar hulle gees en gedagtes is daar waar ons hulle nie kan bereik nie, daar waar hulle op Jesus se skoot sit. Ek wonder soms of hulle in hulle algehele onskuld dalk in hulle gees wysheid huisves bo ons begrip, dat hulle gedagtes ver verhewe is bo ons s'n, want ons sien hulle met ons aardse oë. Hulle sien ons met Jesus se oë.
Want God maak nie onvolmaakte mense nie. Die liggaam is bloot die stoflike spasie waarin ons gees gehuisves word is. En wie weet of hierdie kinders nie eintlik die volmaakte koninkrykskinders van God is wat oor ons waak nie, terwyl ons dink dis andersom?
Geen wonder Jesus sê ons is geseënd as ons lewens nie volgens ons plan verloop nie, want dis juis daar in dit wat ons as die grootste uitdagtings sien, waar die Koninkryk vir ons 'n werklikheid word!
This entry was posted on Augustus 12, 2014, in Uncategorized. Bookmark the permalink.	Lewer kommentaar